Redakteursbrief April 2015: Christus se oorgawe – Vroueblad
"Dat Hy wat God uit God is
lewe uit lewe,
lig uit lig,
van ewigheid gegenereer
– dat Hy opnuut verwek moes word,
as Kind gebore uit 'n vrou,
dit was die swaar begin
van sy ontlediging"
(Eerste strofe van gedig Kenosis, deur PW Buys, uit Wit Korbeel, Perskor: 1987)
'n Paar weke gelede het ek gewonder hoekom die Paasbolletjies nou al in die Supermark se bakkerymandjies lê, maar ek het myself herinner dat van ons belangrikste Christelike feesdae maar altyd gerieflik uitgebuit word deur die wêreld. Maar toe ek begin werk aan Aprilmaand 2015 se Paasuitgawe van die Vroueblad, het ek eers besef hoe vinnig die tyd verbyvlieg.
Paastyd bly vir my persoonlik een van die hoogtepunte op die Christelike kalender, want al weet ons maar al te goed deur watter helse pyn en smart Jesus Christus moes gaan met die wrede kruisiging, weet ons óók dat Hy Homself in gehoorsaamheid aan sy Vader oorgegee het om hierdie pad vir sondaars te stap. Jesus se lewe hier op aarde getuig van absolute oorgawe aan sy Vader se wil – 'n pad wat begin het toe Hy mens geword het en sommer maar gebore is in 'n stal, en wat uitgeloop het op die kruisgebeure op Golgota waar ons Jesus se laaste woorde hoor: "Vader, in u hande gee ek my gees oor". Hierdie oorgawe aan sy Vader het ook prysgawe gevra: Uiteindelik het Hy sy lewe prysgegee vir sondaars. Ons In Diepte-artikels werp verdere lig op Jesus Christus se oorgawe aan sy Vader.
Die jaarlikse saamtrekke het in Maartmaand plaasgevind, en die susters van dwarsoor die land het heerlik saamgesels op Facebook. In die brieweblad van hierdie maand, gee ons 'n bietjie terugvoer van hulle kant af oor die saamtrekke. Soos gebruiklik, maak ons nou eers weer al die stof bymekaar om vir julle in Juliemaand in Die Saamtrekbylaag meer te vertel van die onderskeie saamtrekke en ons publiseer ook soveel as moontlik van die sprekers se toerustingsgeleenthede (verwerk tot artikels) in die tydskrif van Juliemaand. Die tema vir die Sustersaamtrek van 2016 sal dan ook in Juliemaand se Saamtrekbylaag aangekondig word.
Ek wens elke leser 'n geseënde Paastyd toe. Mag Christus en sy oorgawe en prysgawe ter wille van ons, die middelpunt van ons Paasvieringe wees.